**RENDELET**

**A falugondnoki szolgáltatásról**

Zádorfalva Község Önkormányzat képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. tv. 13.§. (1) bekezdés 8a. pontjában meghatározott feladatkörében eljárva a következőket rendeli el:

1. **A rendelet célja, hatálya**

**1. §.**

1. A szociálisan rászorultak részére az önkormányzat a személyes gondoskodást nyújtó ellátások körében szociális alapszolgáltatásként biztosítja a falugondnoki szolgálatot.
2. A rendelet hatálya kiterjed Zádorfalva község közigazgatási területén életvitelszerűen élő és lakcímmel rendelkező, a szociális igazgatásról és szociális ellátásokról szóló 1993. évi III. törvény (a továbbiakban: Szt.) 3.§-ban megjelölt személyekre, az Szt. 4.§-ának alkalmazásával.
3. **A falugondnoki szolgáltatás által ellátandó feladatok rendszere**

**2. §.**

A falugondnoki szolgáltatás keretében ellátandó feladatok:

1. ***Alapfeladatok:***
2. közreműködés étkeztetésben, a házi segítségnyújtásban, közösségi és szociális információk szolgáltatásában,
3. egészségügyi ellátáshoz való hozzájutás biztosítása,
4. gyermekszállítás, óvodások, iskolások, fiatalok szállítása
5. ***Kiegészítő feladatok, lakossági szolgáltatások:***
6. közösségi, művelődési, sport- és szabadidős tevékenységek szervezése, segítése,
7. egyéni hivatalos ügyek intézésének segítése, lakossági igények továbbítása,
8. egyéb lakossági szolgáltatások és az alapszolgáltatásokon kívüli egyéb szociális és gyermekjóléti alapszolgáltatások biztosításában való közreműködés.
9. ***Önkormányzati feladatok megoldását segítő, közvetett szolgáltatások:***
10. önkormányzati információk közvetítése a lakosság részére,
11. falugondnoki szolgáltatás működésével kapcsolatos teendők ellátása

**3. Alapfeladatok**

**3. §.**

A szociális étkeztetés, intézményi étkeztetés az intézményen kívüli gyermekétkeztetés során a falugondnok közreműködik – a képviselő-testület döntésétől függően – a meleg étel kiszállításában a jogosultak, valamint  az intézmény  részére.

**4. §.**

A házi segítségnyújtásban történő közreműködés keretében a falugondnok - szükség esetén – közreműködhet a szociális gondozó beszerzési, ügyintézési feladatai ellátásában, a gyógyszer kiváltásában.

**5. §.**

1. A falugondnok közreműködik a helyi közösségi életben való részvételhez szükséges információk lakosság részére történő eljuttatásában, elsősorban személyes kapcsolattartás formájában.
2. A közösségi- és szociális információk szolgáltatásában történő közreműködés keretében a falugondnok tájékoztatja a lakosságot, különösen az élethelyzetük alapján ellátásra szorulókat, az általuk igényelhető szociális- és egyéb ellátásokról, támogatásokról, jogaikról, aktuális kötelezettségeikről, a településen elérhető közösségi eseményekről.
3. Az információszolgáltatási tevékenysége körében a falugondnok együttműködik a településen ellátást nyújtó szociális, gyermekvédelmi, gyermekjóléti, igazgatási, kulturális és egyéb közösségi feladatokat ellátó szervekkel, intézményekkel, elsősorban a települési önkormányzat képviselőivel, alkalmazottaival és az önkormányzati hivatal dolgozóival.

**6. §.**

1. Az egészségügyi ellátáshoz való hozzájutás biztosítása érdekében a falugondnok segíti a rászorulókat a háziorvosi rendelésre, vagy egyéb egészségügyi intézménybe történő eljutásban. Ennek keretében igény esetén szállítja a betegségük, idős koruk vagy fogyatékosságuk miatt egészségügyi ellátáshoz önállóan eljutni nem képes rászorulókat.
2. A falugondnok az egyéb egészségügyi intézménybe történő szállítást abban az esetben végezheti, ha a kérelmező tömegközlekedés igénybevételére nem képes, feltéve, ha az egészségi állapota nem igényli mentő vagy betegszállító igénybevételét. Ebben az esetben a szolgáltatás igénybevételét – a háziorvos javaslatát figyelembe véve, az igénybe vevő egészségi állapotára, a kezelés jellegére, az igénybe vevő szociális helyzetére vonatkozó információk ismeretében, a falugondnok javaslata alapján – a polgármester egyedi mérlegelés alapján engedélyezi.
3. A falugondnok kizárólag járó beteg szállítást végezhet, sürgősségi betegszállítást nem.
4. A falugondnok biztosítja mozgásukban korlátozott rászorulók részére a gyógyszerkiváltást és a gyógyászati segédeszközök beszerzését.

**7. §.**

1. A falugondnok közreműködhet a tanulók iskolai rendezvényekre, versenyekre, ünnepségekre való szállításában.
2. Egyéb óvodai, iskolai rendezvényre vagy tanításon kívüli elfoglaltságra, versenyekre, kirándulásokra a gyermekek szállítását igény esetén a falugondnok az intézménnyel vagy egyéb szervezetekkel, szülőkkel együttműködve biztosítja, a polgármester egyedi döntése alapján.

**4. Kiegészítő feladatok**

**8. §.**

1. A közösségi művelődési, sport- és szabadidős tevékenységek szervezése, segítése körében a képviselő-testület a falugondnoki szolgáltatás bevonásával bonyolítja az önkormányzati szervezésű programokat, a polgármester irányítása mellett.
2. Amennyiben az alapfeladatok és az (1) bekezdésben meghatározott feladatok ellátását nem veszélyeztetik, a falugondnok a polgármester tudtával és beleegyezésével közreműködhet a településen megvalósuló egyéb közösségi, művelődési, sport- és szabadidős tevékenységek szervezésében is a szervező felkérésére.
3. Egy időben megvalósuló több program esetében a közreműködés mértéke a szervező, a polgármester és a falugondnok között lezajló egyeztetés alapján kerül meghatározásra.
4. A falugondnoki szolgáltatás biztosítja a helyi kulturális-, sport-, nyugdíjas- vagy gyermekcsoportok szállítását más településen megvalósuló művelődési, sporteseményekre, szabadidős programokra. A szállítási feladatokat a polgármester előzetes engedélyével lehet ellátni.

**9. §.**

1. A falugondnok az egyéni hivatalos ügyek intézésének segítése, a lakossági igények továbbítása, valamint az egyéb lakossági szolgáltatások biztosításában való közreműködés körében rendszeresen kapcsolatot tart a településen működő, a településen ügyfélfogadást tartó önkormányzati és állami közigazgatási szervekkel, helyben ellátást nyújtó költségvetési szervekkel, intézményekkel.
2. A falugondnok az ügyfélfogadásra szállítja az érintetteket, közreműködik kérelmek, nyomtatványok beszerzésében, címzettekhez történő eljuttatásában.
3. A helyben képviselettel nem rendelkező, helyben ellátást nem nyújtó szervezetek esetében a közreműködés mértékét az egyedi helyzet alapján kell megállapítani.

**10. §.**

Az egyéb lakossági szolgáltatások és az alapszolgáltatásokon kívüli egyéb szociális- és gyermekjóléti alapszolgáltatások biztosításában való közreműködés keretében a falugondnoki szolgáltatás

1. igény esetén segítséget nyújt a kapcsolatfelvételben és kapcsolattartásban a családsegítő és gyermekjóléti szolgálat munkatársaival
2. segítséget nyújt az életkora, fogyatékossága vagy egyéb okból rászorulók részére a napi fogyasztási cikkek beszerzésében, háztartási gépek, berendezések javításának intézésében.
3. **Önkormányzati feladatok megoldását segítő közvetett szolgáltatások**

**11. §.**

1. A képviselő-testület a falugondnoki szolgáltatás bevonásával közvetíti az önkormányzati információkat a lakosság részére szórólapok, plakátok elhelyezésével, kézbesítésével, valamint személyes kapcsolattartás formájában.
2. A falugondnok részt vesz az önkormányzati egyéb feladatok, valamint a falugondnoki szolgáltatás működésével kapcsolatos teendők ellátásában

-beszerzések lebonyolításával,

-a falugondnoki gépjármű fenntartásával kapcsolatos feladatok ellátásával,

-önkormányzati feladatokhoz kapcsolódóan a polgármester és a képviselők szállításával,

-megbízása esetén az önkormányzati feladatellátáshoz kapcsolódó ügyintézésbe való bekapcsolódással,

-az önkormányzat által működtetett közmunka programok lebonyolításában.

1. **Falugondnoki szolgáltatás igénybevételéhez kapcsolódó egyéb rendelkezések**

**12.§.**

1. A falugondnoki szolgáltatás igénybevételére jogosultak elsősorban azok

* akik szociális rászorultak, és koruk, egészségi állapotuk miatt önmagukról gondoskodni nem tudnak, hozzátartozó, vagy más személy segítségét igénybe venni nem tudják,
* akik szociális vagy mentálhigiénés állapotuk miatt veszélybe kerültek,
* akik önmaguk és családjuk szállítását megoldani nem tudják, vagy az számukra aránytalanul nagy terhet jelentene.

1. A falugondnoki szolgáltatás igénybevétele elsősorban szóbeli – személyes vagy telefonos – kérelem alapján történik, melyet közvetlenül a falugondnokhoz lehet bejelenteni.
2. A szolgáltatás biztosításáról vagy a kérelem elutasításáról, a szolgáltatás tartalmáról a falugondnok köteles az igénylőt haladéktalanul tájékoztatni.
3. A falugondnoki szolgáltatás elsősorban az alapfeladatnak minősülő szolgáltatásokat köteles ellátni, a kiegészítő feladatnak minősülő és az önkormányzati feladatok megoldását segítő kérelmek, szolgáltatások csak akkor teljesíthetők, ha azok az alapfeladatok ellátását nem veszélyeztetik.
4. A feladatok rangsorolását a falugondnok a polgármester irányításával végzi.
5. **Záró rendelkezés**

**13.§.**

(1) Ez a rendelet kihirdetést követő napon lép hatályba.

(2) Hatályát veszti a falugondnoki szolgálatról szóló 18/2002. (XII.27.) számú rendelet és az azt módosító 1/2011. (I.21.) sz. rendelet.

Szabon Tibor sk. Nagy János sk.

alpolgármester jegyző